Komisjoni määrus (EÜ) nr 2675/94,

3. november 1994,

millega muudetakse määrust (EMÜ) nr 1014/90, millega on kehtestatud piiritusjookide määratlemise, kirjeldamise ja esitlemise üksikasjalikud eeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 29. mai 1989. aasta määrust (EMÜ) nr 1576/89, millega on kehtestatud piiritusjookide määratlemise, kirjeldamise ja esitlemise üldeeskirjad, [1] viimati muudetud määrusega (EMÜ) nr 3280/92, [2] eriti selle artikli 1 lõike 4 punkti i alapunkti 2 ja artikli 6 lõiget 3,

ning arvestades, et:

määruse (EMÜ) nr 1576/89 artiklis 5 on sätestatud, et artikli 1 lõikes 4 osutatud nimetusi kasutatakse ainult seal määratletud piiritusjookide puhul ja et piiritusjoogid, mis ei vasta artikli 1 lõikes 4 määratletud toodete suhtes kehtestatud nõuetele, ei tohi kanda nende toodete nimesid ning neid tuleb nimetada "alkohoolseteks jookideks" või "viinadeks";

tuleb kehtestada erisätted, mis käsitlevad teatavate piiritusjookide segude nimetusi, et tagada aus konkurents nende segude ja määruses (EMÜ) nr 1576/89 määratletud piiritusjookide vahel ning anda tarbijatele segaduste vältimiseks asjakohast teavet segude laadi ja alkoholikoostise kohta; kõnealused erisätted täiendavad kohustusi, mis on sätestatud nõukogu direktiivis 79/112/EMÜ [3] (viimati muudetud komisjoni direktiiviga 93/102/EÜ [4]) toiduainete märgistamisega seotud liikmesriikide õigusaktide ühtlustamise kohta ja nõukogu direktiivis 75/106/EMÜ [5] (viimati muudetud direktiiviga 89/676/EMÜ [6]) teatavate vedelike mahu järgi valmispakendisse villimise kohta;

määruse (EMÜ) nr 1576/89 artiklis 1 ja II lisas osutatud traditsiooniliste või geograafiliste nimetustega piiritusjookide mainet ja kvaliteeti tuleks kaitsta, keelates nende nimetuste kasutamise piiritusjookide segude puhul;

Prantsuse ülemeredepartemangude tavapäraste tegevuste arvessevõtmiseks tuleks teatavate troopiliste puuviljade nimed lisada puuviljade loetelusse, mis on esitatud komisjoni määruse (EMÜ) nr 1014/90 [7] artiklis 4, viimati muudetud määrusega (EMÜ) nr 3458/92 [8];

käesolevas määruses ettenähtud meetmed on kooskõlas piiritusjookide rakenduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 1014/90 muudetakse järgmiselt.

1. Artiklile 4 lisatakse järgmine kolmas lõik:

"Esimene lõik hõlmab ka Prantsuse ülemerealadel ja -departemangudes valmistatud piiritusjooke, mis on saadud järgmistest puuviljadest:

- banaan (Musa paradisiaca),

- kannatuslille vili (Passiflora edulis),

- magusa mombinipuu vili (Spondias dulcis),

- kollase mombinipuu vili (Spondias mombin)."

2. Lisatakse järgmine artikkel 7c:

"Artikkel 7c

Kui määruse (EMÜ) 1576/89 artiklis 9 loetletud piiritusjook on segatud:

- ühe või mitme piiritusjoogiga, mis on määruse (EMÜ) nr 1576/89 artikli 1 lõikes 4 määratletud või määratlemata ja/või

- ühe või mitme põllumajandusliku päritoluga destillaadiga,

peab etiketil kesksel kohal selgelt ja nähtavalt olema müüginimetus "viin" või "alkohoolne jook" ilma muu täpsustava määratluseta.

Kui kõnealused segud vastavad ühele määruse (EMÜ) nr 1576/89 artikli 1 lõikes 4 sätestatud määratlusele ning kui artiklis 7b ei ole sätestatud teisiti, ei kohaldata esimest lõiku nende kirjeldamise ja esitlemise suhtes.

Ilma et see piiraks nõukogu direktiivi 79/112/EMÜ [9] piiritusjookide koostisosade märgistamist käsitlevate sätete kohaldamist, võib eespool nimetatud segudest saadud toodete märgistamisel ja esitlemisel kasutada ainult ühte määruse (EMÜ) nr 1576/89 artikli 1 lõikes 4 nimetatud üldnimetustest, kui see nimetus ei ole müüginimetus, aga asub visuaalselt samas lahtris ja pärast nimetust "segatud piiritusjook" koos segu kõigi alkoholikoostisosade loeteluga, milles on esitatud ka koostisosade osakaal. Eespool nimetatu peab olema kirjutatud samas kirjatüübis ja sama värvi tähtedega kui müüginimetus. Tähesuurus võib olla kuni pool müüginimetuses kasutatavast tähesuurusest.

Segu iga alkoholikoostisosa osakaal on võrdne koostisosa puhta alkoholi mahuprotsendiga segu puhta alkoholi kogusisaldusest mahuprotsentides. Seda väljendatakse mahuprotsentides "% vol" koguseliselt kahanevas järjekorras."

Artikkel 2

Käesolevat määrust ei kohaldata artiklis 1 osutatud toodete suhtes, mis on valmistatud või mille valmistamist on alustatud enne käesoleva määruse jõustumiskuupäeva ning vastavad selle avaldamispäeval kehtivatele õigusaktidele.

"Valmistamine" tähendab toiminguid, mis on vajalikud villitud, märgistatud ja lõpptarbijale mõeldud valmistoote saamiseks.

Selleks et turustada tooteid, mille valmistamist on alustatud enne käesoleva määruse jõustumiskuupäeva, teatavad töötlejad käesoleva määruse jõustumiskuupäevale järgneva kuu jooksul pädevale riigisisesele asutusele sellel kuupäeval nende valduses olevate toodete kogused.

Artikkel 3

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 3. november 1994

Komisjoni nimel

komisjoni liige

René Steichen

[1] EÜT L 160, 12.6.1989, lk 1.

[2] EÜT L 327, 13.11.1992, lk 3.

[3] EÜT L 33, 8.2.1979, lk 1.

[4] EÜT L 291, 25.11.1993, lk 14.

[5] EÜT L 42, 15.2.1975, lk 1.

[6] EÜT L 398, 30.12.1989, lk 18.

[7] EÜT L 105, 25.4.1990, lk 9.

[8] EÜT L 350, 1.12.1992, lk 59.

[9] EÜT L 33, 8.2.1979, lk 1.

--------------------------------------------------